Мајци свога народа
Алекса Шантић 
Госпођи Савки Ј. Суботићки (Приликом одласка са Илиџе)
Збогом пошла, српска мати,
Овјенчана в'јенцем славе,
Нек' те добри Господ прати
И виш' твоје свијетле главе
Нека лебди рајски сјај!

Свуда, гдје си досад била
Сијала си љубав свету,
Зато теби вијенце плету
Српске шћери - твоја крила
Твој захвални нараштај!

И ја чедо ових страна
Берем ките ловор грана
Берем цвијеће разне боје
И у вијенац славе твоје
Приносим га душом свом.

И још уз то срце моје
Као тица Богу поје:
Да ти даде здравља, силе,
Па да твоје сестре миле
Дуго водиш циљу твом.

Благо оној српској шћери
Која твојим путем ходи,
Коју твоја мис'о води
Да се чистим срцем вјери
С радом за свој завичај.

Збогом пошла, српска мати,
Овјенчана в'јенцем славе,
Нек' те добри Господ прати
И виш' твоје свијетле главе
Нека лебди рајски сјај!

Шантићеве песме 1906.